Denel se agteruitgang hartverskeurend | Netwerk24
Denel se agteruitgang hartverskeurend
Deur Dirk Kotze, Brackenfell 29 Augustus 2020 00:02
Dit was vanoggend (27.08) hartverskeurend om die artikel rakende Fitch se afgradering van Denel te lees.
Denel is 'n wêreldleier op die gebied van mynbestande voertuie – lees Surviving the Ride van Steve Camp en Helmoed-Römer Heitman – en sy produkte word oral, selfs deur die VSA, gebruik.
Die G5- en G6-artilleriestelsels word steeds gereken as van die beste 155 mm-stelsels ter wêreld, asook die ammunisie wat daarmee saamgaan. Die Rooivalk-aanvalshelikopter word deur baie as van die beste in sy soort beskou, en was dit nie vir Amerikaanse sanksies nie, sou dit aan baie lande verkoop kon word. Saam met hierdie is ook die helm-gemonteerde visier ontwikkel.
Gedurende die Grensoorlog is die V3-lug-tot-lug-missiel ontwikkel, asook die H2-bom en ons eie 122 mm-"Stalin-orrel".
Luidens vroeëre berigte het die komitee belas met die goedkeuring van die uitvoer van konvensionele wapens maande laas bymekaargekom, wat Denel se uitvoerprogram ernstig in die wiele gery het.
Ek glo werklik dat Danie du Toit, voormalige uitvoerende hoof, sy bes vir Denel gedoen het, maar teen donderweer kan jy nie baklei nie. Hoe kon die ANC toelaat dat so 'n landsbate tot niet gaan? Gee hulle nie om nie, of weet hulle nie wat aangaan nie?
Dis erg genoeg wanneer staatsbates gekaap word en korrupsie hoogty vier, maar om so 'n bate tot niet te laat gaan skreeu ten hemele.